# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau’r Fframwaith ar gyfer Llif Rhydd Data Nad Ydynt yn Ddata Personol (Dirymu) (Ymadael â’r UE) 2021** |
| **DYDDIAD**  | **17 Rhagfyr 2020** |
| **GAN**  | **Rebecca Evans AS, Y Gweinidog Cyllid a’r Trefnydd** |

**Trosolwg Polisi o’r Offeryn Statudol**

Daeth Rheoliad (EU) 2018/1807 – Llif Rhydd Data Nad Ydynt yn Ddata Personol i rym yn 2019 ac mae’n atal Aelod-wladwriaethau’r Undeb Ewropeaidd rhag cyflwyno unrhyw ddeddfwriaeth, canllawiau neu fesur arall a fyddai’n cyfyngu ar ble y mae data nad ydynt yn ddata personol yn cael eu storio yn yr UE (‘gofyniad lleoleiddio data’) sydd heb fod wedi’u cyfiawnhau neu’n gymesur ar sail diogelwch y cyhoedd. Rhaid i Aelod-wladwriaethau nawr adolygu eu holl ddeddfwriaeth ddomestig a diwygio neu ddirymu unrhyw ofyniad lleoleiddio data nad yw wedi’i gyfiawnhau. Rhaid i Aelod-wladwriaethau hysbysu’r Comisiwn Ewropeaidd os ydynt yn credu bod gofyniad lleoleiddio data sydd eisoes yn bodoli wedi’i gyfiawnhau, yn ogystal â hysbysu’r Comisiwn os ydynt yn bwriadu cyflwyno unrhyw ofynion newydd.

O ganlyniad i ymadawiad y Deyrnas Unedig â’r UE, bydd Rheoliad yr UE yn darfod yn y DU ond mae unrhyw sgil effeithiau yn aneglur ar hyn o bryd. I osgoi unrhyw effeithiau anfwriadol ar gyfraith y DU, mae’r Adran dros Dechnoleg Ddigidol, Diwylliant, y Cyfryngau a Chwaraeon yn bwriadu dirymu Rheoliad yr UE ar ddiwedd y cyfnod pontio, neu’n fuan wedi hynny.

**Cyfraith yr UE a ddargedwir sy'n cael ei diwygio**

Rheoliad (EU) 2018/1807 o Senedd Ewrop a’r Cyngor ar fframwaith ar gyfer llif rhydd data nad ydynt yn ddata personol yn yr UE

**Diben y diwygiadau**

Diben y diwygiadau yw cywiro diffygion mewn deddfwriaeth sy'n deillio o ymadawiad y DU â’r UE mewn perthynas â’r fframwaith ar gyfer llif rhydd data nad ydynt yn ddata personol yn yr UE. Mae'r OS a'r Memorandwm Esboniadol cysylltiedig, sy'n nodi effaith pob diwygiad, ar gael yma:

<https://www.gov.uk/eu-withdrawal-act-2018-statutory-instruments/the-framework-for-the-free-flow-of-non-personal-data-revocation-eu-exit-regulations-2021>

**Unrhyw effaith y gallai’r OS ei chael ar gymhwysedd gweithredol Gweinidogion Cymru**

Mae Llywodraeth y DU yn haeru bod yr OS hwn yn cael ei gwmpasu gan Adran C9 o Atodlen 7A i Ddeddf Llywodraeth Cymru 2006, sy'n ymdrin â thelegyfathrebu, telegraffiaeth, gwasanaethau rhyngrwyd ac amgryptio electronig. Mae wedi cymryd y farn hon oherwydd mai diben Rheoliad yr UE yw cael gwared â rhwystrau diangen i lif rhydd data nad ydynt yn ddata personol yn yr UE drwy wahardd cyfyngiadau sydd heb eu cyfiawnhau ar ble y gellir storio neu brosesu data. Caiff yr asesiad hwn hefyd ei lywio’n rhannol gan y nodiadau esboniadol i Ddeddf yr Alban 1998, sy’n diffinio’r mater cyfatebol a gedwir yn ôl fel un sy’n cwmpasu pob math o gyfathrebu electronig a wneir o bell.

Nid yw Llywodraeth Cymru yn cytuno â’r asesiad hwn. Er mai bwriad Rheoliad yr UE yw hwyluso symudiad data ar draws ffiniau, nid yw ond yn effeithio’n benodol ar y lleoliad lle y gellir storio neu brosesu data, drwy atal Aelod-wladwriaethau rhag cyflwyno unrhyw fesur statudol neu weinyddol i gyfyngu ar ble y mae data yn cael eu storio. Gan nad yw’n ymwneud yn uniongyrchol â throsglwyddo, symud na chyfathrebu data, nid yw’r materion a gedwir yn ôl yn C9 yn berthnasol. Yn ogystal, nid yw’r diffiniadau sydd yn y nodiadau esboniadol i Ddeddf yr Alban 1998 yn ymddangos yn y nodiadau esboniadol i Ddeddf Llywodraeth Cymru 2006. Gan nad oes unrhyw faterion eraill a gedwir yn ôl o fewn Ddeddf Llywodraeth Cymru 2006 yn gymwys i Reoliad yr UE neu’r OS dirymu, mae’r mater hwn o fewn cymhwysedd deddfwriaethol y Senedd.

Fodd bynnag, disgwylir y bydd darpariaethau i sicrhau llif rhydd data nad ydynt yn ddata personol yn cael eu cynnwys yn nhelerau unrhyw gytundeb masnach yn y dyfodol â’r UE. Mae cytundebau masnach rhyngwladol yn fater sydd wedi'i gadw yn ôl yn llwyr; os bydd cytundeb masnach yn cynnwys darpariaethau o’r fath, bydd y rhain i bob pwrpas yn disodli unrhyw gymhwysedd datganoledig.

**Unrhyw effaith y gallai’r OS ei chael ar gymhwysedd deddfwriaethol y Senedd**

Nid oes gan yr OS unrhyw effaith ar gymhwysedd deddfwriaethol y Senedd.

Bu gan y Senedd erioed bwerau i ddeddfu ar leoliad storio data at ddibenion datganoledig. Mae’r OS hwn yn dileu’r gofyniad i adrodd am unrhyw fesurau angenrheidiol i’r Comisiwn Ewropeaidd eu cymeradwyo ar ôl diwedd y cyfnod pontio.

**Pam y rhoddwyd cydsyniad**

Nid oes unrhyw wahaniaeth rhwng Llywodraeth Cymru a Llywodraeth y DU o ran y polisi ar gyfer cywiro, dim ond ynghylch a yw’r mater hwn ar hyn o bryd o fewn cymhwysedd deddfwriaethol y Senedd. Mae cydsynio i’r OS hwn yn sicrhau bod un fframwaith deddfwriaethol ar draws y DU sy'n hyrwyddo eglurder a hygyrchedd yn ystod y cyfnod hwn o newid. O dan yr amgylchiadau eithriadol hyn, mae Llywodraeth Cymru o'r farn ei bod yn briodol bod Llywodraeth y DU yn deddfu ar ein rhan yn yr achos hwn.